JayJayThrowThrow/commonwealth-wiki-mix huggingface dataset:
Montenegro

Montenegro (Montenegryns, Bosnies, Serwies, Kroaties: Crna Gora / Црна Гора, uitgespreek: , , letterlik: "Swart Berg"; Albanees: Mali i Zi) is 'n land geleë in Suidoos-Europa en op die Balkanskiereiland. Dit het 'n kus aan die Adriatiese See in die suide en begrens Kroasië in die weste, Bosnië en Herzegowina in die noordweste, Serwië in die noordooste en Albanië in die suidooste. Die hoofstad en grootste is Podgorica en Cetinje word in die grondwet as ou koninklike hoofstad (Prijestonica / Приjестоница) erken. Dit is 'n voormalige deelrepubliek van Joego-Slawië.

duimnael|links|Nasa-Satellietbeeld van Montenegro
duimnael|links|Kaart van Montenegro
Nadat dit van die laat Middeleeue tot 1918 onafhanklik was, word die land later deel van die verskeie weergawes van Joego-Slawië en die staat-unie van Serwië en Montenegro. Op grond van die uitslag van 'n referendum gehou op 21 Mei 2006 verklaar Montenegro op 3 Junie 2006 sy onafhanklikheid. Op 28 Junie 2006 word Montenegro die 192ste lidland van die Verenigde Nasies. Op 5 Junie 2017 het Montenegro die 29ste lidland van NAVO geword. Montenegro is een van die Balkan-kandidaatlande vir aansluiting by die Europese Unie.
Naam

Montenegro se plaaslike naam, Crna Gora, is vir die eerste keer genoem in 'n oktrooi van die Sint Nicholaas-klooster (Vranjina) wat deur die Serwiese koning Milutin in 1296 uitgevaardig is en letterlik vertaal kan word in "swart berg", 'n verwysing na die donker woude wat eens op 'n tyd die hange van die Dinariese Alpe bedek het soos van die kus af gesien. Die land se naam in die meeste Wes-Europese tale dui op die aanneming van die Venesiaanse term vec|monte negro, wat ook "swart berg" beteken, wat waarskynlik terug dateer tot die era van die Venesiaanse heerskappy oor die gebied in die Middeleeue. Ander tale, veral die wat nabygeleë is, gebruik hulle eie direkte vertaling van die term, byvoorbeeld Albanees: Mali i Zi, Bulgaars: Черна гора; Roemeens: Muntenegru, Grieks: Μαυροβούνιο en Turks: Karadağ; "swart berge" van verder weg sluit in Russies: Черногория en Chinees: 黑山 (pinyin: "hēishān").
Verwysings
Bronnelys

; Algemeen
*
*
Eksterne skakels

*
* Amptelike webwerf van die Montenegrynse regering
Hipertensie

Hipertensie, of hoë bloeddruk, is 'n mediese toestand waar die bloeddruk chronies verhoog is. Dit word formeel arteriële hipertensie genoem (arterie=slagaar), maar met "hipertensie" word gewoonlik verwys na arteriële hipertensie.

Hipertensie wat onbehandeld voortduur, is een van die risikofaktore vir beroertes, hartaanvalle (miokardiale infarksies), en arteriële aneurismes en is ook 'n belangrike oorsaak van chroniese nierversaking.
Definisie

Met verhoogde bloeddruk styg die kardiovaskulêre risiko. Die arbitrêre punt waarby bloeddruk as hipertensie beskou word is wanneer 'n volgehoue bloeddruk van 140/90 mm Hg (millimeter kwik) teenwoordig is, soos in albei arms gemeet word. Bloeddruk-metings varieer soms baie - veral in die spreekkamer - daarom is twee of meer metings nodig om 'n diagnose van hipertensie te kan stel. Toestande waar bloeddruk meer aggressief behandel word sluit in suikersiekte, chroniese niersiekte, hartversaking, na 'n hartaanval, beroerte en ook waar risikofaktore vir hartsiekte voorkom.

Die JNC 7 (The Seventh Report of the Joint National Committee on Prevention, Detection, Evaluation, and Treatment of High Blood Pressure) het bloeddruk van 120/80 mm Hg tot 139/89 mm Hg as "prehipertensie" gedefinieer. Dit is nie 'n siekte-kategorie nie, maar dui op individue met 'n verhoogde risiko om hipertensie te ontwikkel.

In pasiënte met diabetes mellitus of niersiekte het studies bepaal dat 'n bloeddruk bo 130/80 mm Hg as 'n risiko beskou moet word wat behandeling benodig.


Kategorie:Hartbloedvatsiektes
Slaapversteuring

Slaapversteurings word verdeel in dissomnias en parasomnias.
Dissomnias

Dissomnias is toestande gekenmerk deur versteuring in die aanvang of instandhouding van slaap of oormatige slaperigheid. Dit word as volg onderverdeel:

# Slapeloosheid
# Hipersomnia
# Narkolepsie
# Asemhalingverwante slaapversteuring
# Sirkadieseritmeversteuring
# Ongespesifiseerde dissomnia
Parasomnias

Parasomnias word gekenmerk deur abnormale gedrag of fisiologiese gebeurtenisse wat verband hou met slaap, spesifieke slaapstadia, of die oorgang tussen slaap en ontwaking. Dit word as volg onderverdeel:

# Nagmerrieversteuring
# Slaapangsversteuring
# Slaapwandelversteuring
# Ongespesifiseerde parasomnia
Kyk ook

* Psigopatologie
* Sielkunde
Bronne

# Diagnostic and Statistical Manual of Mental Disorders. (4de uitg.) American Psychiatric Association. 1994.


Kategorie:Slaapafwykings
Narkolepsie

Narkolepsie is 'n toestand waar herhaalde "slaap-aanvalle" voorkom wat nie weerstaan kan word nie. Dit kan ook saam met katapleksie voorkom asook met indringende elemente van REM-slaap tydens die oorgang tussen slaap en wakker. Laasgenoemde manifesteer met hipnogogiese hallusinasies of hipnopompiese hallusinasies of selfs slaapparalise aan die begin of einde van slaap-episodes.

Simptome begin gewoonlik in adolessente of jong volwassenes en duur voort tot bejaardheid. Dit kom ewe veel in geslagte voor en 'n familiegeskiedenis is soms teenwoordig.
Bronne

* Diagnostic and Statistical Manual of Mental Disorders. (4th Ed.) American Psychiatric Association. 1994.
* Merck Manual. (16th Ed.) 1992.


Kategorie:Slaapafwykings
Elektriese geleier

duimnael|links|200px|Koperdraad is 'n uitstekende geleier van elektrisiteit.
duimnael|regs|200px|Kragdrade wat elektrisiteit vanaf kragsentrales na kliënte gelei.

In wetenskap en ingenieurswese is geleiers materiale wat bewegende elektriese ladings bevat. Wanneer 'n elektriese potensiaalverskil oor twee afsonderlike punte opgestel word in 'n geleier, word die ladings gedwing om te beweeg en ontstaan 'n elektriese stroom tussen daardie twee punte in ooreenstemming met Ohm se wet. Alhoewel baie geleiers metaalagtig is, bestaan daar baie geleiers wat nie-metale is en sluit onder andere alle plasmas in. Raadpleeg die artikel oor elektriese geleiding vir meer inligting oor die fisiese meganisme betrokke by die vloei van ladings in materiale.

Onder normale omstandighede bied alle materiale 'n mate van weerstand teen die vloei van ladings en daarom word warmte vrygestel in die proses. Die korrekte ontwerp van 'n elektriese geleier sluit 'n raming in van die temperatuur waarteen die geleier verwag word om te werk sonder dat dit beskadig word, asook die verwagte hoeveelheid stroom wat dit gaan dra. Die beweging van ladings veroorsaak ook 'n elektromagnetiese veld rondom die geleier wat 'n radiale meganiese drukkrag op die geleier uitoefen. 'n Geleier van 'n gegewe materiaal en volume (lengte x deursnee-oppervlak) het geen werklike beperking op die stroom wat dit sonder skade kan dra nie, solank die hitte wat deur die weerstandsverliese ontwikkel word verwyder word en die geleier die radiale kragte kan weerstaan. Hierdie effek is veral krities in gedrukte stroombane, waar geleiers relatief klein is en die hitte wat sodoende ontwikkel word baie geredelik daartoe kan lei dat die bane smelt.

Nie-geleidende materiale laat nie ladings daarbinne beweeg nie en word isolatore genoem. 'n Materiaal wat 'n elektriese geleier is hoef nie noodwendig 'n termiese geleier te wees nie, alhoewel 'n metaal gewoonlik beide 'n elektriese- en termiese geleier kan wees. Elektries geleidende materiale word gewoonlik geklassifiseer volgens hulle elektriese weerstand; wat wissel van baie hoog tot geen weerstand, dan is daar halfgeleiers, gewone metaalgeleiers asook supergeleiers.
Sien ook

*Geleibaarheid


Kategorie:Elektrisiteit
Kategorie:Elektronika
Kalmthout

Kalmthout is 'n Belgiese dorp en munisipaliteit in die noordweste van die Vlaamse provinsie Antwerpen, aan die grens met die Nederlandse provinsie Noord-Brabant. Die munisipale gebied het 'n oppervlakte van 59 km² en sowat 18 000 inwoners (2011).

Noordelik lê die natuurgebied die Kalmthoutse Heide.
Eksterne skakels

* Die amptelike webwerf van die munisipaliteit


Kategorie:Munisipaliteite in Antwerpen (provinsie)
Kategorie:Nedersettings in Antwerpen (provinsie)
MSNP

Mobile Status Notification Protocol (MSNP, is nie 'n afkorting vir "Microsoft Network Protocol" soos algemeen aanvaar word nie) is die netwerkprotokol wat deur .NET Messenger Service vir MSN Messenger en ander Internet-gesels programmatuur soos Trillian en Windows Messenger gebruik word.

Met elke groot verandering wat aan die protokol gemaak word, word die weergawenommer met een vergroot. Die protokol is dus MSNP1, MSNP2, ens.
Microsoft het gedurende Oktober 2003 begin om alle programmatuur wat protokol weergawes laer as MSNP8 nie meer op die geselsnetwerk toe te laat nie.
Geskiedenis

MSNP1

MSNP1 is nooit as 'n publieke protokol gebruik nie, maar eerder om die MSN Messenger 1 programmatuur mee te toets en ontwikkel.
MSNP2

Die weergawe se spesifikasies word in 1999 beskikbaar gemaak.
MSNP3

MSNP4

MSNP5

MSNP6

MSNP7

MSNP8

'n Nuwe manier om kliënte en gebruikers te identifiseer, word in gebruik geneem. Die identifikasieproses maak nou gebruik van Microsoft Passport se veilige bedieners. Dit word die minimum vereiste vir programmatuur om aan MSN te verbind.

Die enigste weergawes van MSN Messenger wat hierdie weergawe van die protokol gebruik is MSN Messenger 4.7 tot 5.1.

MSNP8 ondersteun webkameras en spraakoordrag.
MSNP9

MSNP9 is gebruik in MSN Messenger 6. Ondersteuning vir D-tipe boodskappe word bygevoeg. D-tipe boodskappe word gebruik om prentjies, klank, gesiggies en ander lêers oor te dra.
MSNP10

Word bekendgestel in MSN Messenger 6.1. Daar is nie groot veranderinge nie, behalwe dat Microsoft se Hotmail-adresboeke gebruik kan word.
MSNP11

Bekendgestel in MSN Messenger 7.0
MSNP12

Bekendgestel in MSN Messenger 7.5.
MSNP13

Gebruik in Windows Live Messenger 8.0, MSNP13 bring baie veranderinge mee. Die kontaklys sinkronisasie word heeltemal verander, en programmatuur moet kontaklyste met 'n ander bediener sinkroniseer. Daarna moet die programmatuur die oorspronklike bediener kontak om statusinligting te verkry.
MSNP14

In hierdie weergawe word Yahoo! Messenger gebruik bygevoeg.
Eksterne skakels

*MSN Messenger
*Windows Messenger
*MSN Messenger Protocol - Protokol dokumentasie
*MSNPiki - Protokol wiki


Kategorie:Internet
Ontwerpspatroon (rekenaarwetenskap)

'n Ontwerpspatroon identifiseer en isoleer die sleutelaspekte van algemene ontwerpsprobleme en verskaf algemene oplossings vir hierdie probleme binne die gegewe probleemdomein.

In die geval van objekgeoriënteerde programontwerp, verskaf ontwerpspatrone algemene abstraksies vir die skepping van herbruikbare objekgeoriënteerde ontwerpe.

Ontwerpspatrone identifiseer:
* Deelnemende klasse
* Konkrete instansies van hierdie klasse
* Die rolverdelings en interaksies tussen klasse en objekte
* Verdeling van verantwoordelikheid tussen klasse en objekte
Oorsprong

Die konsep van ontwerpspatrone is aanvanklik deur die argitek Christopher Alexander et al gepubliseer. Hy het die oplossings vir algemene ontwerpsprobleme in argitektuur en stadsbeplanning geïdentifiseer.

In 1987 het Kent Beck and Ward Cunningham begin eksperimenteer met die toepassing van ontwerpspatrone in programontwerp en het hulle bevindinge voorgedra by die OOPSLA-konverensie van daardie jaar.

Ontwerpspatrone het baie populêre byval begin vind na die publikasie van die boek Design Patterns: Elements of reusable Object-Orientated Software deur Erich Gamma, Richard Helm, Ralph Johnson en John Vlissides
Verwysing

* Gamma, Helm, Johnson, Vlissides. Design Patterns: Elements of reusable Object-Orientated Software. Addison-Wesley


Kategorie:Rekenaarwetenskap
Stelt

duimnael|regs|250px|'n Franse posbode op stelte (Pays de Buch, in die vroeë jare van die 20ste eeu)
duimnael|regs|250px|Man en vrou op stelte.

Stelte is pale uit hout of metaal, wat al eeue lank deur mense gebruik word om hoog bo-oor die grond te kan staan. Hulle is dikwels van 'n trappie voorsien, waarop 'n mens met sy voete kan staan, of van rieme waarmee die stelte aan die bene vasgebind is. Stelte is gewoonlik tussen 20 en 75 sentimeter hoog, maar daar is ook hoër variante van tot by sewe of agt meter. Die wêreldrekord is met stelte van meer as tien meter opgestel.

Naas 'n gewilde vermaak in sirkusse en by straatteateropvoerings word stelte orals ter wêreld as 'n nuttige hulpmiddel gebruik, byvoorbeeld in moerasgebiede. Ook geboue in oorstromingsgebiede, op strande en op onstabiele grond word dikwels op stelte opgerig, om skade deur water, golwe en aard- en sandbewegings te voorkom.
Geskiedenis en gebruik

Stelte is vermoedelik reeds in die Middeleeue vir vermaak gebruik, terwyl hulle in die Suid-Amerikaanse Andes-gebergte en in Asië as kinderspel gewild geraak het. Stelte het vir Franse stukadore en Marokkaanse en Kaliforniese vrugteplukkers as 'n nuttige werkgereedskap gedien.

In verskillende kulture speel die dans op stelte 'n besondere rol. Een van die bekendste voorbeelde is die bergers landais in Frankryk. Oorspronklik was dit skaapwagters in die département Landes, wat vermoedelik sedert die 18de eeu met behulp van stelte wag oor hulle skape gehou het. Later is hierdie stelte by volksdanse en wedlope gebruik.

Die tradisie van steltloop het ook in ander Europese lande gebiede soos België, Noord-Spanje en Nederland ontwikkel. In Namur (Wallonië) vind sportwedstryde met steltlopers al sedert die 15de eeu plaas.

Steltloop speel ook in Afrikalande 'n belangrike rol, veral in Wes-Afrikaanse lande soos Togo, Benin, Mali, Ghana en Côte d'Ivoire (Ivoorkus). Daar is egter uiteenlopende gebruike en simbolieke. Die Dogon in Mali en mense in Togo beoefen steltloop net tydens bepaalde plegtighede; hier word stelte van tussen twee en vier meter gebruik.
Eksterne skakels

* Steltedans in Frankryk: Les Échassiers Landais, Mondial'Folk 2006, Plozévet, Bretagne - vir Realplayer-sagteware


Kategorie:Grondvervoer
Kategorie:Ontspanning
Louis Trichardt, Limpopo

Louis Trichardt is 'n dorp in die Limpopoprovinsie van Suid-Afrika. Dit lê aan die voet van die Soutpansberg wat 'n vrugbare gebied is vir die verbouing van lietsjies, piesangs, veselperskes en neute. Dit is in Februarie 1899 gestig.

Louis Trichardt is vernoem na die Voortrekkerleier Louis Tregardt. Die amptelike naam is op 20 Junie 2003 verander na Makhado, maar dié verandering is in 2007 deur die appèlhof omgekeer toe beslis is dat daar nie voldoende konsultasie met die gemeenskap was nie. Die aanvanklike naamsverandering was nie net ongewild by Afrikaners nie, maar ook by die BaPedi en Shangaan, wat die eertydse Vendaleier, Makhado, as 'n onderdrukker beskou.
Ligging en uitleg

Louis Trichardt is geleë op die N1 nasionale pad vanaf Gauteng na Zimbabwe, en die R524 roete wat uit die weste en ooste by onderskeidelik Rissik- en Songwozistrate aansluit. Die dorp is 100 km noord van Polokwane (Pietersburg) en 100 km suid van Musina (voorheen Messina), en reg suid van Hanglip, oftewel Songwezi, 'n prominente kop in die bergreeks. Verskeie strate dra die name van Boereleiers. Dit is opmerklik dat etlike daarvan vrymesselaars soos Piet Retief gedenk, en vrymesselary het in die ontstaansdae van die dorp inderdaad 'n sterk teenwoordigheid gehandhaaf.

Gerard Moerdijk, argitek van onder meer die Voortrekkermonument, het die kerkgebou van die NG gemeente Louis Trichardt ontwerp. Dié gebou in die dorpsmidde is feitlik identies aan die ontwerp wat vir die kerkgebou van die NG gemeente Harare gebruik is. Ook in die dorpsmidde is die boomryke Voortrekkerplein en Fort Hendrina, 'n beweegbare yster-opslaanfort. Dit dateer uit die tyd van die Eerste Vryheidsoorlog, en is in die Tweede Vryheidsoorlog deur die Britte oorgeneem, toe dit deur onder meer Breaker Morant as Fort Edward benut is. 'n Inheemse boomreservaat lê aan die N1. Forestryweg aan die dorp se noordekant lei na die bosboustasie en Hanglipbos.
Demografie

In 2011 het die dorp en omliggende dele 'n bevolking van 25 360 gehad, waarvan 5 077 (20,0%) Blank was.
Sien ook

* Gereformeerde kerk Louis Trichardt
* Lys van dorpe in Suid-Afrika
* NG gemeente Louis Trichardt
* Albasinidam
Eksterne skakels

* Makhado nou weer Louis Trichardt, sê appèlhof Beeld, 29 Maart 2007
Bronnelys

* Beeld, 15 September 2005 Duur standbeeld loop deur onder vandale se verf.
Verwysings

Kategorie:Nedersettings in Limpopo
Dún Laoghaire-Rathdown

Dún Laoghaire-Rathdown is 'n graafskap [county] en een van die plaaslike administratiewe gebiede in die Republiek Ierland. Die county town of administratiewe setel is Dún Laoghaire.

In 1994 is die voormalige Dublin graafskapsraad [county council] en die Dún Laoghaire plaaslike raad [borough council] ontbind. In die plek daarvan is drie nuwe plaaslike regering administratiewe areas geskep naamlik Dún Laoghaire-Rathdown, Suid-Dublin en Fingal elk met hul eie graafskapsraad.

Die naam Dún Laoghaire-Rathdown verwys na die twee dele wat kenmerkend is in die graafskap. Die nasionale pad N11 wat Wexford en Wicklow met Dublin verbind, is die nie-amptelike skeidslyn. Oos van die N11 is die kusgebied wat geskiedkundig die "borough" van Dún Laoghaire was. Wes van die N11 is die area tot teenaan die hange van die Dublinberge wat geskiedkundig deel was van die Rathdown-burgskap [barony].

Die graafskap is die tuiste van verskeie bekende persoonlikhede in die musiekwêreld soos Bono, Enya en Van Morrison. Bekende skrywers soos George Bernard Shaw, Samuel Beckett, James Joyce en John Millington Synge het in die graafskap gewoon. Die voormalige president van die Republiek Ierland, Eamonn De Valera, was 'n inwoner in die Blackrock area in die graafskap.
Ekonomie

Sandyford, geleë in die Rathdown-gedeelte van die graafskap, is 'n belangrike deel van die silikoonvallei van Ierland. Gevestig in die area is Microsoft se Europese hoofkwartier tesame met ander multinasionale maatskappye soos Vodafone en Hewlett-Packard. Groot werkgewers in ander areas in die graafskap sluit in farmaseutiese firmas soos Pfizer en GlaxoSmithKline, finansiële dienste soos Barclaycard, Eaglestar en Canada Life, asook elektroniese firmas soos Dell en Ericcson.

Die graafskap is 'n aantreklike werksplek vir hoogsgeskoolde werkers.
Toerisme

Die graafskap is baie toeganklik vir toeriste met twee hoë kwaliteit publieke vervoer sisteme wat die graafskap vanuit Dublin bedien. Die Dublin Area Rapid Transport (DART) voorstedelike trein bedien die kusdorpe in die graafskap met stasies in Booterstown, Blackrock, Monkstown, Dún Laoghaire, Glasthule, Glenegeary, Dalkey, Killiney en Shankill. Die LUAS moderne trem verbind St Stephen's Green in die stad met Milltown, Dundrum, Kilmacud en Sandyford in die graafskap.

Een van die bekendste landmerk geboue in die graafskap is die Dalkey Kasteel. Die Kasteel is omskep in 'n Erfenis-sentrum met uitstallings oor die vroeë Christen, Wiking en Britse periodes in die geskiedenis van die area. Die Kasteel was deel van die "Pale", of te wel die verdedigingsisteem van Dublin wat deur die Noormanne gebou is. Die uitdrukking "beyond the pale" verwys na die persepsie dat buite hierdie ring van kastele was die areas gekenmerk as barbaars en bandeloos.
Eksterne skakels

* Dún Laoghaire-Rathdown Graafskapsraad
* Dún Laoghaire-Rathdown Kamers van Koophandel


Kategorie:Geografie van die Ierse Republiek
Metaan

Metaan of moerasgas is die eenvoudigste vorm van 'n koolwaterstof, en die eerste in die reeks van die alkane. Dit is 'n gas (teen standaard temperatuur en druk) met die chemiese formule van CH4. Egte metaan is reukloos, maar in die praktyk word byprodukte gebruik om dit moontlik te maak om metaangaslekke betyds op te spoor.
Chemie

Metaan is 'n belangrike brandstof. As een molekule metaan verbrand word in die teenwoordigheid van suurstof word een molekule CO2 en twee molekules H2O (water) vrygestel: CH4 + 2O2 → CO2 + 2H2O

Behalwe verbranding is metaan nie baie reaktief nie. Dit reageer byvoorbeeld nie met sterk sure of basisse nie. Met 'n halogeen soos chloor is lig nodig om die chloormolekuul in twee radikale chlooratome te breek. Hierdie radikale tas 'n C-H binding aan:

: Cl_2 + h\nu \to 2Cl\bullet

Hierdie radikale tas 'n C-H binding van metaan aan:

: Cl\bullet + CH_4 \to HCl + \bullet CH_3

Die gevormde metielradikaal is baie reaktief en kan byvoorbeeld met 'n chloorradikaal reageer en metielchloried vorm:

: Cl\bullet + \bullet CH_3 \to CH_3Cl

Soms kan dit nogtans ook met 'n ander metielradikaal reageer en 'n etaanmolekuul vorm:

: 2CH_3\bullet \to CH_3CH_3

Metaan kan ook met swaweltrioksied reageer en metielsulfonsuur vorm:

:CH_4(g) + SO_3(g) \rightarrow CH_3SO_3H
Groenhuisgas

Metaan is een van die gasse wat verantwoordelik is vir aardverwarming, en veroorsaak ongeveer 21 keer meer aardverwarming as koolstofdioksied (CO2) per volume, en dit is die rede waarom dit gewoonlik by groot aanlegte verbrand word eerder as om dit in die atmosfeer vry te stel.
Bronne van metaangas

* Vleilande
* Oseane en groot watermassas
* Diere ontlasting
* Natuurlike gas vrygestel tydens die ontginning van olie en steenkool
* Rysboerdery
* Vullishope
* Entiriese fermentasie
* Verbranding van biomassas
Titaan

Metaan is 'n belangrike komponent van die atmosfeer van Saturnus se maan Titaan en daar is op die oppervlakte mere wat uit metaan, etaan en stikstof bestaan. Die molfraksie van die gas in die atmosfeer is deur die Huygens gaschromatagraaf-massaspektrometer (GCMS) bepaal. Van 'n 32-146 km hoogte is dit op 'n uniforme 0,014 ± 0,0007 vasgestel. Nader aan die maan setroposfeer neem dit toe tot 0,049±0.00025 op 'n hoogte van 8 km en dit bly so tot by die oppervlak. Teen 'n hoogte van 16-14 km is die meting dalk versteur deur 'n druppeltjie vloeibare (of vaste) metaan wat die GCMS bereik het. Op hierdie hoogte bestaan dalk 'n metaannewel.
Verwysings
Eksterne skakels

*


Kategorie:Alkane
Kategorie:Gasse
Kategorie:Koolwaterstowwe